
Az antiutópia műfaji kereteinek szétfeszítése. Vladimir Nabokov: Meghívás kivégzésre

Dolgozatom célja az utópia fejlődése mentén bizonyítani, hogy Vladimir Nabokov Meghívás kivégzésre című regénye nem szorítható a gyakran sematikus műfaj korlátai közé, struktúrájával sokkal inkább „a regény mint játék esztétikáját modellálja” . Elemzéseim során bemutatom, hogy a műfajra jellemző sajátosságok tulajdonképpen csak nyomokban, a színházi előadás díszleteként fedezhetők fel a regényben. Miután bizonyítom, hogy a Meghívás kivégzésre utópiaként értelmezve éppen az alkotói szándékkal ellentétes következtetések levonásához vezet, felsorakoztatom a regény azon érdemeit, amelyek jelentősen túlmutatnak bármilyen ideológiai ihletettségű témát feldolgozó ábrándon, avagy rémálmon. Végül, a regény segítségével betekintést kívánok nyújtani Nabokov végtelenül összetett szöveguniverzumába, eljutva egészen atomjaihoz, a betű-ikonokba sűrített alkotói koncepció felfedéséhez.



